b'\n_START_ARTICLE_\nErnst Pascual Jordan\n_START_SECTION_\n\xc5\xbdivljenje in delo\n_START_PARAGRAPH_\nJordan je diplomiral na Tehni\xc5\xa1ki univerzi v Hannovru, kjer je \xc5\xa1tudiral matematiko, fiziko in zoologijo. Doktoriral je leta 1925 iz teoreti\xc4\x8dne fizike na Univerzi v G\xc3\xb6ttingenu._NEWLINE_Leta 1939 se je prostovoljno javil v vojno letalstvo in ve\xc4\x8dinoma slu\xc5\xbeboval v meteorolo\xc5\xa1kih postajah na letali\xc5\xa1\xc4\x8dih, nekaj \xc4\x8dasa tudi v preskusnem raketnem poligonu Peenem\xc3\xbcnde._NEWLINE_Bil je sodelavec Borna in Heisenberga pri izgradnji kvantne mehanike. Delal je posebno na kvantni elektrodinamiki s Paulijem in Wignerjem, pri uporabi kvantne mehanike pri opti\xc4\x8dnih problemih, kvantni algebri in splo\xc5\xa1ni teoriji relativnosti. Poleg znanstvenih del je objavil tudi nekaj priljubljenih spisov._NEWLINE_Razvil je, skupaj z Bransom in Dickejem tenzorsko skalarno teorijo gravitacije. Kozmolo\xc5\xa1ka teorija predvideva spreminjanje univerzalnih konstant s starostjo Vesolja._NEWLINE_Bil je profesor teoreti\xc4\x8dne fizike na Univerzi v Rostocku med letoma 1928 do 1944, na Univerzi v Berlinu od 1944 do 1951 in po letu 1951 po Paulijevem posredovanju redni profesor na Univerzi v Hamburgu. Skupaj z Bornom je leta 1930 napisal delo Osnovna kvantna mehanika (Elementare Quantenmechanik).'